El projecte '5G First Responders' pretén millorar l'atenció en els primers minuts d'una emergència, un temps clau per a salvar vides i evitar lesions greus.
Sabadell ha acollit avui la primera prova pilot de '5G First Responders', un projecte que utilitza la tecnologia 5G per millorar l'atenció sanitària d'urgències.
El pilot s'ha realitzat davant la comissaria de la Policia Municipal de Sabadell, on un menor ha simulat patir un atac d'epilèpsia.
La primer persona que l'ha atès ha estat un policia municipal, que ha iniciat el protocol d'atenció connectant amb urgències pediàtriques de l'hospital Parc Taulí a través d'un dispositiu equipat amb una càmera que permet compartir imatges en temps real.
Així, ha pogut rebre les instruccions del Dr.
Luis Renter, metge pediatra situat a la UCI de l'hospital, que ha pogut donar indicacions al policia per realitzar una primera assistència i estabilitzar el pacient.
'5G First responders' és un projecte emmarcat dins la iniciativa 5G Barcelona i impulsat des de Mobile World Capital Barcelona, el Consorci Sanitari del Parc Taulí, Cisco, Orange i Ericsson, amb el suport de l'Ajuntament de Sabadell i la Generalitat de Catalunya.
L'objectiu del pilot és aconseguir una millor resposta en els primers moments d'una emergència mèdica, uns minuts clau de cara a evitar lesions greus o, fins i tot, per salvar vides.
Quan hi ha algun accident o emergència al carrer, sovint el primer en arribar és un policia municipal.
El projecte vol cobrir justament aquest primer instant en què l'assistència és cabdal i en què l'ambulància no ha arribat encara.
Pel que fa a la connexió entre el policia i el metge pediatra, es realitza mitjançant el dispositiu RealWear HMT de Cisco, que es col·loca al cap i permet compartir vídeo d'alta qualitat.
A més, es comanda per ordres de veu, fet que permet al policia tenir les mans lliures per poder assistir el pacient.
Alhora, el metge pot visualitzar les imatges de vídeo de les ulleres i compartir informació gràfica amb ell, incloent dades o anotacions sobre les imatges.
D'aquesta manera, la primera assistència es pot realitzar tenint en compte la visualització de la persona afectada, i es pot recomanar una estratègia més ajustada.
L'objectiu és estabilitzar el pacient fins que arribi l'ambulància, que ja pot estar preparada en funció d'un primer diagnòstic.
De la mateixa manera, el servei d'urgències pot preparar-se adequadament per rebre el pacient i donar-li una correcta atenció.
El pilot es recolza en la xarxa d'Orange amb la tecnologia 5G d'Ericsson, amb equips comercials de ràdio i core 5G sobre tecnologia NSA ( non-estand alone ) en la banda de 3.5GHz que compleixen l'estàndard 3GPP.
Aquest innovador cas d'ús és part de la col·laboració d'Ericsson amb Orange iniciada a la fi de 2018 en el marc dels pilots 5G a Barcelona.
Jordi Puigneró, conseller de Polítiques Digitals i Administració Pública, ha destacat que "el 5G és més que una revolució digital.
Impactarà en àmbits claus de la vida com la salut, les emergències, la seguretat, però també en la mobilitat o la indústria.
Pilots com els d'avui ens demostren la capitalitat que està exercint Catalunya en l'àmbit del 5G.
Tenim les potencialitats per esdevenir capital mundial del 5G".
Durant la prova pilot, un policia ha atès una emergència sanitària al carrer connectat en temps real amb un metge situat a l'hospital Parc Taulí.